和韓致光侍郎無題三首十四韻 二
作者：吳融
朝代：唐

paragraphs: 舞轉輕輕雪，歌霏漠漠塵。
漫遊多卜夜，慵起不知晨。
玉箸和妝裛，金蓮逐步新。
鳳笙追北里，鶴馭訪南真。
有恨都無語，非愁亦有嚬。
戲應過蚌浦，飛合入蟾輪。
杯樣成言鳥，梳文解臥鱗。
逢迎大堤晚，離別洞庭春。
似玉曾誇趙，如雲不讓秦。
錦收花上露，珠引月中津。
木爲連枝貴，禽因比翼珍。
萬峰酥點薄，五色繡妝勻。
獺髓求魚客，鮫綃托海人。
寸腸誰與達，洞府四無鄰。